Der går et gys igennem tilskuerne, da Uwe Max Jensen tager hammeren i brug. Efter to høje dunk er han fanget. Han har slået et søm igennem forhuden på sig selv og på den måde "korsfæstet" sin penis fast til en træbjælke. Han går derefter i gang med at læse op af et feministisk manifest, indtil en tilskuer efter 20 lange minutter befrier ham ved at hive sømmet ud med en knibetang. Hele denne absurde scene foregik onsdag i Galleri Vagn i Horsens, hvor den østjyske provokunstner gennemførte et stunt i forbindelse med kvindernes internationale kampdag. "Absurd" Uwe Max Jensen havde valgt at opføre værket, da han mener, at feminismen på visse punkter er gået for langt. Han savner i stedet fokus på mænds problemer. Det er dog ikke alle, der deler den opfattelse. - Det er absurd at skulle diskutere mænds rettigheder på en dag, som er helliget kvinder. Kvinder har igennem århundreder haft – og har stadig – mange ligestillingsproblemer, siger Julie Rokkjær Birch, der er direktør for Museet Køn i Aarhus. Hun mener godt, at der kan være fokus på mændene også - bare ikke på kvindernes internationale kampdag. - Det behøver ikke underkende, at mænd også har ligestillingsproblemer. Det er ikke et nulsumsspil. Men det kan vi tage resten af årets 364 dage og på mændenes internationale dag. 8. marts er dedikeret til kvinderne, siger Julie Rokkjær Birch. Fuldt hus Uwe Max Jensen havde med sit stunt lykkedes med at tiltrække rigtig mange folk til Galleri Vagn, der var så proppet, at der stod folk helt ud på gaden. De fremmødte indrømmede også, at det var selve korsfæstelsen, der havde fået dem til at troppe op. - Det virkede lidt som en smadret ting at gøre. Men jeg synes faktisk, at det endte med at blive meget fedt, siger Alexandr Engelund og fortsætter: - Det var lidt en måde at få så mange mennesker i forskellige aldersgrupper i en bonderøvs-by som Horsens til at lytte på det her 20 minutter i streg. Hovedpersonen selv var også godt tilfreds efter sin performance. - Jeg synes, at det var imponerende, at man kan holde så mange mennesker fanget til så speciel en tekst i så lang tid, siger Uwe Max Jensen. Kunstneren fortæller, at han forventer ømhed forneden de næste 7 til 14 dage.

Referat:
Uwe Max Jensen korsfæstede onsdag sin penis i forbindelse med kvindernes internationale kampdag. OBS: Vi advarer mod stærke billeder i videoen.